Trelis/gawiki huggingface dataset:
Bóthar na bhFál. Is é Bóthar na bhFál an príomhbhóthar a théann tríd iarthar Bhéal Feirste i dTuaisceart na hÉireann. Is ann atá cónaí ar an phobal náisiúnach is mó sa chathair, agus tugann go leor turasóirí cuairt air anois mar gheall ar stair na dtrioblóidí ó 1968 i leith. Tá an ceantar mór dílseach, Bóthar na Seanchille, buailte leis agus balla síochána eatarthu. 
Bóthar tuaithe a bhí ann i dtús ama ach rinneadh forbairt ar thithíocht ann sa naoú haois déag agus na muilte móra línéadaigh á dtógáil. Leagadh an-chuid de na tithe beaga a bhí ann sna 1960í agus tógadh árasáin ar nós Divis Tower. Le linn na tréimhse céanna tháinig dream daoine le chéile chun pobal Gaelach agus bunscoil a bhunú. Cuireadh go láidir in aghaidh Phobal Feirste ach d'éirigh leo dul chun cinn mór a dhéanamh agus tá pobal láidir Gaelach ann anois agus aitheantas Gaeltachta á lorg acu. 
Bhí cónaí ar Shéamus Ó Conghaile, an ceannaire sóisialach, i gceantar na bhFál i mblianta luatha an 20ú haois agus chuir sé eagar ar na hoibrithe sna muilte lín. Mhair an traidisiún sóisialach ar feadh na mblianta chomh maith leis an phoblachtachas. Ba é Bóthar na bhFál an chuid ba mhó daonra de thoghcheantar Bhéal Feirste Thiar do pharlaimint na Breataine agus sheas iarrthóirí poblachtacha éagsúla sna toghcháin ó rinneadh an chríochdheighilt ar Éirinn i 1920. Cuireadh cosc ar bhratach na hÉireann a thaispeáint agus thosaigh an ceannaire seicteach Ian Paisley ciréib nuair a cuireadh an trídhathach ar taispeáint in oifigí an Phoblachtánaigh Billy McMillan i 1964. 
Thosaigh pobal na bhFál ar fheachtas chun cearta sibhialta a bhaint amach go gairid ina dhiaidh sin, ag éileamh go gcuirfí deireadh le leatrom creidimh ó thaobh tithíochta agus fostaíochta. D'ionsaigh dílseoirí na léirsithe ar son cearta daonna agus cuireadh sráideanna iomlána tithe trí thine. 
Cuireadh Arm na Breataine ar na sráideanna i 1969 agus fáilte ag na daoine rompu ar feadh tamaill. Ach ba é dearcadh an airm go raibh an locht ar Phoblachtánaigh faoi na círéibeacha agus chuir siad cuirfiú ar an cheantar i 1970. Maraiodh ceathrar agus bhí naimhdeas idir an pobal agus na saighdiúirí ar feadh na mblianta fada ina dhiaidh sin. In ainneoin na ndeacrachtaí uile a bhí acu mhair spiorad láidir pobail sa cheantar agus tá cáil ar an ionad Gaelach, an Chultúrlann, agus ar Fhéile Feirste le blianta mar gheall ar a bhfuil déanta acu chun an cultúr a chur chun cinn.
Vilnias. Is í Vilnias ("Vilnius" as Liotuáinis, "Wilno" as Polainnis) príomhchathair na Liotuáine, agus an chathair is mó sa tír le daonra de 553,904 duine (Nollaig 2005). Tá Vilnias suite in oirdheisceart na Liotuáine ag cumar aibhneacha Vilnia agus Neris. Nuair a bhí an Liotuáin níos mó ba í seo lár tíreolaíoch na tíre.
Stair.
Ní fios go díreach cathain ar bunaíodh í ach déantar tagairt di i litreacha an Ard-Diúca Gediminas sa bhliain 1323. Bhain Vilnias buaic a cumhachta amach le linn do Sigismund August a bheith i réim nuair a bhog sé a chúirt ann sa bhliain 1544. Bhí na Rúisigh i gceannas ar feadh i bhfad agus ba bheag Liotuánach a chónaigh sa chathair go dtí an 20ú haois. 
Ghabh an Pholainn seilbh ar Vilnias tar éis an Chéad Chogadh Domhanda go dtí gur ghlac an Aontacht Shóivéadach seilbh uirthi arís i 1939. Rinne an Ghearmáin ionradh ar an Liotuáin i mí Mheithimh 1941 agus cuireadh dhá ghetto ar bun chun na Giúdaigh a dhíothú. Trí bliana ina dhiaidh sin ghabh an Arm Dearg an chathair arís agus bhí an Liotuáin i seilbh na Rúise go dtí gur fhógair Ard-Chomhairle Phoblacht Shóisialach na Liotuáine a neamhspleáchas ar an 11 Márta 1990. 
Rinne na Sóivéadaigh iarracht an éirí amach a chur faoi chois ach ghéill siad aitheantas don Liotuáin faoi dheireadh i mí Lúnasa na bliana 1991. Tá an-fhorbairt déanta ar Vilnias ó shin agus is cathair nua-aimseartha Eorpach anois í agus athnuachan déanta ar a lár stairiúil.
An Mhacadóin. Tá níos mó ná ciall amháin leis an Mhacadóin ("Macedonia"):
Pádraig Ó Spealáin. Is iar-pheileadóir Éireannach é Pádraig Gearóid Ó Spealáin, nó "Pat Spillane" mar atá aithne air as Béarla, a rugadh ar an 2 Nollaig na bliana 1957 i dTeampall Nua, Contae Chiarraí. Luaitear a ainm go minic mar dhuine de na himreoirí is fearr a tháinig as an Ríocht, nó an tír fhéin, riamh.
Tá gach duais atá ar fáil sa spórt buaite ag Ó Spealáin, lena chlub áitiúil agus le foireann Chiarraí.
Ba pheileadóirí iad a dheartháireacha Mick agus Tom chomh maith.
Tá Ó Spealáin éirithe as an imirt inniu, ach tá sé gníomhach fós mar láithreoir teilifíse agus scríbhneoir spóirt. Cé go bhfuil a chuid tuairimí conspóideach uaireanta, tá meas tuillte aige mar shaineolaí macánta agus siamsúil. Beidh cuimhne go deo ar an mhagadh a rinne sé ar chuid imeartha Thír Eoghain sa bhliain 2003, nuair a thug sé 'puke football' ar an chineál peile a bhí á imirt acu. Chuir sé an clár "The Sunday Game" i láthair ar RTÉ go dtí an bhliain 2009 agus tá colún seachtainiúil aige sa nuachtán "Sunday World".
Ash. Is racghrúpa as Dún Pádraig, Contae an Dúin i dTuaisceart na hÉireann é Ash, a bunaíodh sa bhliain 1992. Aicmíodh iad sa seánra "Britpop" ar dtús sna nóchaidí. Tá cúpla amhrán cáiliúil acu, mar shampla "Girl From Mars", "Oh Yeah", "Shining Light" agus "Burn Baby Burn".
Toraigh. Oileán ar chósta na hÉireann is ea Toraigh. Tá Toraigh ar cheann de cheithre oileán amach ó chósta Dhún na nGall ar a mbíonn daoine ina gcónaí i rith na bliana (is iad Árainn Mhór, Inis Fraoch agus Oileán Ruaidh na hoileáin eile). Gaeilge is mó a labhraítear ar an oileán agus tá canúint shainiúil dá chuid féin aige.
Stair.
Deirtear gurbh i dToraigh a bhí cónaí ar Rí na bhFomórach, Balar dar leis an mhiotaseolaíocht, agus is iomaí tagairt a dhéantar dó féin agus do Lugh Lámhfhada i mbéaloideas Thír Chonaill. Luaitear Colm Cille leis an oileán fosta. 
An t-oileán sa lá atá inniu ann.
Tá an t-oileán timpeall 5km ar fhad agus 1km ar leithead, agus tá cónaí ar thimpeall is 180 duine ann. Ceithre shráidbhaile atá ann: An Baile Thoir, An Baile Thiar, An Lár agus Úrbhaile, ach is iad an Baile Thiar agus an Baile Thoir na príomhbhailte. Is sa Bhaile Thiar atá cónaí ar an gcuid is mó de mhuintir an oileáin agus is ann atá an bhunscoil agus an mheánscoil, an siopa, teach an phobail, oifig an phoist, an Gailearaí, an caife, an clubtheach, an t-óstán, an brú óige, lóistín leaba agus bricfeasta, an t-ionad sláinte agus oifig an Chomharchumainn suite.
Ó chaith an t-ealaíontóir Sasanach Derek Hill seal ar Thoraigh tá scaifte ealaíontóirí clúiteacha de chuid an oileáin féin tagtha ar an bhfód. 
Is é Tor Mór an pointe is airde ar Thoraigh agus is cosúil gur air atá ainm an oileáin bunaithe. Ar nós oileán eile ar chósta na hÉireann (An Blascaod mar shampla) bhí agus tá a rí féin tofa ag muintir Thoraigh. Ba é Patsaí Dan Mac Ruairí rí an oileán sula fuair sé bás i 2018. 
Is minic a bhíonn an t-oileán scartha ó thír mór le linn stoirmeacha an gheimhridh mar nach bhfuil aerfort ar bith ann, ach tá seirbhís fharantóireachta ag freastal air as cósta Thír Chonaill. Tá iarsmaí stairiúla agus seandálaíochta ar Thoraigh agus méadú ag teacht ar thionscal na turasóireachta. Ba ar an iascaireacht a mhair na daoine ó thús ama, agus gliomaigh agus crúbóga is mó a dhéanann airgead do na hiascairí.
Litríocht agus amhránaíocht.
Scríobh an tAthair Eoghan Ó Colm leabhar bunaithe ar a sheal san oileán, Toraigh na dTonn inar bhfuil cur síos ar sheanchas agus ar shlí bheatha na ndaoine. Bhailigh Coslett Ó Cuinn sagart de chuid Eaglais na hÉireann, béaloideas ar an oileán, agus bhí tóir ag Clannad ar na hamhráin, mar atá ag Lillis Ó Laoire.
Is seanamhrán ó Chontae Dhún na nGall é Báidín Fheilimí, agus is é is ábhar don amhrán ná an dóigh ar briseadh bád beag in Oileán Thoraí.
Gartán. Paróiste i dTír Chonaill, Éire, is ea Gartán. Is ann a rugadh duine de naomhphatrúin na hÉireann, Colm Cille. Tá na bailte Mín an Lábáin, Gartán, Gleann Domhain agus an Tearmann ann.
Pisa (cathair). Cathair san Iodáil is ea Pisa. Tá sí suite ar bhruach abhainn Arno, agus is í príomhchathair Chúige Pisa í, i réigiún na Tuscáine. Tá cáil dhomhanda ar an túr claonta atá inti. Bhí daonra de 90,000 duine inti sa bhliain 2008.
Stair.
Ní fios cathain ar bunaíodh an chathair, ach tá fianaise ann go raibh na Pealascaigh, na Gréagaigh, na hEatruscaigh agus na Liogúirigh sa cheantar. Léiríonn fianaise na seandálaíochta go raibh trádáil á dhéanamh leis an Ghréig sa 5ú haois RC. Rinne na Rómhánaigh coilíneacht de Phisa sa bhliain 180 RC. Bhí easpag lonnaithe inti ó 313 AD ar aghaidh.
Cathair chumhachtach mhuirí ba ea Pisa le linn na meánaoiseanna agus chuir sí longa ar fáil don phápa Gréagóir I chun cogadh a chur ar Biosantiam, agus bhí sí páirteach i gcogaí éagsúla eile mar stát neamhspleách nó mar chuid d'impireachtaí éagsúla. Mhair glór-réim na cathrach go dtí an 13ú haois nuair a chloígh cabhlach Genoa í ar an 6 Lúnasa 1284. Mar gheall ar an cuan a bheith ag dul i léigle sioltadh tháinig meath ar thrádáil agus ar chumhacht mhíleata Phisa ach tháinig sí chun cinn mar ionad léinn le bunú na hollscoile sa bhliain 1343.
Ba i bPisa a rugadh Galileo Galilei duine d'eolaithe móra an domhain. Rinneadh tionsclaíocht éadrom a fhorbairt sa bhfichiú haois ach scriosadh cuid mhaith den chathair sa Dara Cogadh Domhanda. 
Turasóireacht.
Tá an-cháil ar ailtireacht Phisa, go háirithe ar an túr claonta sa Piazza de Miracoli (Túr Claonta Pisa).
Theo Walcott.  
Is imreoir sacair é Theo Walcott (r. 16 Márta 1989). As Berkshire i Sasana dó. Imríonn sé faoi láthair le Everton F.C. D'imir sé sacar le Southampton ón bhliain 2004 go 2006.
Sol Campbell.  
Is imreoir sacair é Sulzeer Jeremiah Campbell (r.18 Meán Fómhair 1974). Imríonn sé faoi láthair le Portsmouth F.C. D'imir sé sacair le Tottenham Hotspur ón bhliain 1992 go 2001. D'imir sé le Arsenal F.C. ón bhliain 2001 go 2006. Is cosantóir é.
Seán Mac an tSaoi. Ba pholaiteoir sinsearach Éireannach é Seán Mac an tSaoi (22 Lúnasa, 1889 – 10 Eanáir, 1984), nó "Sean MacEntee" as Béarla. Ball den pháirtí Fianna Fáil, bhí sé ina Thánaiste idir na blianta 1959 agus 1965. 
Is í Máire Mhac an tSaoi a iníon.
Delio Rossi. Is iarimreoir agus traenálaí peile é Delio Rossi (r.26 Samhain 1960 i Rimini, An Iodáil). Tá sé ina thraenálaí ar an bhfoireann pheile Palermo.
Plean Schlieffen. Is éard a bhí i gceist le Plean Schlieffen ná plean slógtha Arm Impiriúil na Gearmáine a bhí dréachtaithe ag Alfred von Schlieffen, Marascal Machaire a bhí ina Cheann Foirne ar Arm na Gearmáine sna blianta 1891-1905. Is é an rún a bhí ag Schlieffen leis an bplean ná a chinntiú nach dtógfadh sé mórán dua ná ama ar an Arm an Fhrainc a chloí. 
Ceann de chúiseanna an chogaidh ab ea na pleananna réamhcheaptha a bhí ag na cumhachtaí go léir leis an gcogadh a bhuachan. Ba é Plean Schlieffen, plean slógtha na Gearmána, a tharraing an cogadh anuas ar an ilchríoch. 
Go bunúsach, bhí an plean bunaithe ar an smaoineamh go n-ionsófaí an Fhrainc gan seans a fhágáil aici eagar ceart cogaidh a chur ar a cuid saighdiúirí in am. 
Chrom Schlieffen ar an bplean a oibriú amach sa bhliain 1904. San am seo, bhí an tImpire Uilliam a Dó ag éirí buartha faoin mbagairt a d'aithin sé san Fhrainc agus sa Rúis araon. Shíl sé go bhféadfadh an dá namhaid a thír a ionsaí in éineacht, agus d'iarr sé ar Schlieffen plean a dhréachtú a chuirfeadh ar chumas na Gearmáine teacht slán as cogadh an dá chathéadan. Chríochnaigh Schlieffen an plean sa bhliain 1905.
Nuair a thosaigh an Chéad Chogadh Domhanda, b'é an plean seo an t-aon cheann a fuair na ginearáil Ghearmánacha i dtaisceán na Foirne Ginearálta. (Bhí Schlieffen féin ag iompar na bhfód le dhá bhliain anuas cheana.) Ar an drochuair, ní raibh sé indéanta an chéad chéim den phlean - slógadh an Airm - a chur i gcrích gan neodracht na Beilge agus Lucsamburg a shárú. 
Nuair a chuir an tImpire Uilliam a Dó gairm shlógtha ar a chuid saighdiúirí, shíl sé nach raibh sé ach ag beartú an chlaímh, ach le fírinne, b'ionann an slógadh agus an t-ionsaí ar an mBeilg. Ó bhí neodracht na Beilge ráthaithe ag an mBreatain Mhór, tharraing an tImpire na Sasanaigh isteach sa chogadh leis an mbeart seo.
An Chorrchoill. Baile i gContae Chill Dara, Poblacht na hÉireann í an Chorrchoill (Béarla: "Prosperous") atá suite i dtuaisceart an chontae ar an acomhal idir na bóithre R403 agus R408. Le daonra 1,939 duine (daonáireamh na bliana 2006), is é an 14ú baile is mó sa chontae, le fás 27.3 faoin gcéad le feiceáil ó daonáireamh na bliana 2002.
Seasann an baile timpeall 40 ciliméadar nó 25 mhíle thiar ó Bhaile Átha Cliath, idir na bailte Claonadh agus Fiodh Alúine.
Ousmane Dabo. Is imreoir sacair é Ousmane Dabo (r. 8 Feabhra 1977). D'imir sé le Rennes, Inter, Parma, AS Monaco, Atlanta, agus Manchester City F.C. roimhe sin. Imríonn sé faoi láthair le S.S. Lazio.
Dimitar Berbatov. Is imreoir sacair é Dimitar Berbatov (r.30 Eanáir 1981 i Blagoevgrad, An Bhulgáir). Imríonn sé faoi láthair le Manchester United. Ó 2006 go 2008, bhí sé ag imirt le Tottenham Hotspur. D'imir sé le CSKA Sofia agus Bayer Leverkusen roimhe sin.
Gareth Barry. Is imreoir sacair é Gareth Barry (r.23 Feabhra 1981). Imríonn sé faoi láthair le Manchester City. D'imir sé le Aston Villa roimhe sin.
Jimmy Bullard.  
Is iarimreoir sacair é Jimmy Bullard (r.23 Deireadh Fómhair 1978 i Londain, Sasana). Imríonn sé faoi láthair le Hull City. D'imir sé le West Ham United, Peterborough United agus Wigan Athletic. D'imir sé le Fulham ó 2006 go 2009. Ansin chuaigh sé ar iasacht go hIpswich Town, agus faoi dheireadh go Milton Keynes Dons. Tháinig sé sa deichiú háit ar an ceathrú sraith déag "I'm a Celebrity...Get Me Out of Here!" sa bhliain 2014.
Mícheál Ó Laoire. Abhcóide agus polaiteoir sinsearach Éireannach ab ea Mícheál Ó Laoire (8 Bealtaine, 1936 – 11 Bealtaine, 2006), nó "Michael O'Leary" mar atá aithne air as Béarla. Agus é ina cheannaire ar Pháirtí an Lucht Oibre, chaith sé sealanna mar Aire Saothair, Aire Fuinnimh agus Tánaiste. Níos déanaí ina shaol, d'aistrigh sé go dtí Fine Gael.
A shaol.
Mac le tábhairneoir, rugadh Mícheál Ó Laoire i gCathair Chorcaí sa bhliain 1936. Oileadh é ag Coláiste na Toirbhirte, Coláiste na hOllscoile Corcaigh agus ansin Ollscoil Columbia i Nua-Eabhrac. Tar éis dó filleadh abhaile, thosaigh sé ag éirí gníomhach i bpolaitíocht an lucht oibre, agus fostaíodh é mar Oifigeach Oideachais ag Ceardchumann Oibrithe Iompair agus Ilsaothair na hÉireann. 
Toghadh Ó Laoire go Dáil Éireann don chéad uair mar iarrthóir ón Lucht Oibre tar éis bua in olltoghchán na bliana 1965. Agus é istigh sa Dháil, thosaigh sé ag iarraidh seasamh eite chlé a pháirtí a neartú. Ar dtús, bhí sé glan in aghaidh comhrialtas a chuir ar bhun le Fine Gael, ach tar éis olltoghchán na bliana 1969, bhí sé den tuairim go raibh gá ann le stráitéis nua. Nuair a bhunaigh an dá pháirtí comhrialtas sa bhliain 1973, ceapadh Ó Laoire ina Aire Saothair.
Sa bhliain 1977, rinne sé iarracht ceannaireacht an pháirtí a bhaint amach dó féin, ach fuair Proinsias Mac Bhloscaidh an ceann is fearr air. D'éirigh Mac Bhloscaidh as an bpost, áfach, nuair a chaill sé a shuíochán ag an olltoghchán sa bhliain 1981, agus roghnaíodh Ó Laoire d'aon ghuth chun teacht i gcomharbacht air. Sa bhliain 1979, toghadh é go Parlaimint na hEorpa ón thoghcheantar Bhaile Átha Cliath.
I rith an chomhrialtais idir Fine Gael agus an Lucht Oibre idir 1981 agus 1982, rinneadh Tánaiste agus Aire Fuinnimh de. Go gairid tar éis briseadh an rialtais ag olltoghchán na bliana 1982, shiúil Ó Laoire amach as an bpáirtí agus chuaigh sé isteach i bhFine Gael. Toghadh é ar ais sa Dháil arís.
Sa bhliain 1985, chuir Ó Laoire bille comhalta phríobháidigh ar cholscaradh ós comhair na Dála. Leis an éacht seo, cuireadh a lán brú ar an rialtas, agus bhí orthu reifreann a eagrú sa bhliain ina dhiaidh sin.
Nuair a bhunaíodh an Páirtí Daonlathach sa bhliain 1985, deirtear gur mhachnaigh sé faoi dul isteach leo.
Ní dheachaigh Ó Laoire san iomaíocht in olltoghchán na bliana 1987, agus d'fhill sé ar ais ar Chorcaigh chun obair a dhéanamh mar abhcóide arís. Ceapadh é mar bhreitheamh den Chúirt Dúiche sa bhliain 1997.
Bhásaigh Ó Laoire agus é ar shaoire san Fhrainc i mí na Bealtaine na bliana 2006.
RTÉ a hAon. Is stáisiún teilifíse é RTÉ a hAon atá mar chuid de RTÉ. Craoladh an chéad chlár i mí na Nollag, 1961.
RTÉ One +1.
"Féach RTÉ a hAon +1"
Terry Keane. Colúnaí nuachtáin agus iriseoir faisin cáiliúil Éireannach ab ea Terry Keane (1939 - 1 Meitheamh 2008), a raibh an cháil is mó uirthi as a bheith mar leannán ag an bpolaiteoir conspóideach Cathal Ó hEochaidh, ar feadh 27 bliain.
Óige.
Rugadh Terry Keane mar Ann Teresa O'Donnell i nGuilford, Surrey, i Sasana sa bhliain 1939. B'Éireannaigh iad a tuistí agus iad mar dhochtúir agus oifigeach bainc. Chaith sí cuid mhaith ama in Éirinn le linn an Dara Cogadh Domhanda agus d'fhill sí ar an tír sin ní ba dhéanaí le céim dlí a bhaint amach i gColáiste na Tríonóide, cé gur fhág sí an ollscoil gan chéim, i ndeireadh na dála. Phós sí an t-abhcóide Ronan Keane tamall gearr ina dhiaidh sin, cé gur tháinig deireadh leis an bpósadh sna 1990idí.
Gairm Bheatha mar Iriseoir.
Thosaigh Terry Keane mar iriseoir faisin le The Irish Times and The Sunday Press ar dtús. Ach chaith sí an chuid is mó dá cuid ama mar iriseoir le "The Sunday Independent" agus alt cúlchainte á scríobh aici darbh ainm "The Keane Edge". Tháinig deireadh searbh leis an gcaidreamh oibre sin tar éis di scéal a caidrimh rómánsaigh le Cathal Ó hEochaidh a dhíol le "The Sunday Times", nuachtán a bhí i ngéar-iomaíocht le "The Sunday Independent" ag an am.
Caidreamh le Cathal Ó hEochaidh.
In agallamh a cuireadh uirthi sa bhliain 1999 ar The Late Late Show le Gay Byrne, d'admhaigh Keane go raibh sé mar leannán ag Cathal Ó hEochaidh le 27 bliain anuas. B'eol do chuid mhaith den phobal gurbh amhlaidh a bhí, cé nár admhaíodh riamh go poiblí é go dtí sin. B'iomaí uair a dhéanadh Keane tagairt dá leannán cáiliúil ina halt nuachtáin seachtainiúil, leis an leasainm 'Sweetie'. Ach d'admhaigh sé i gclár faisnéise roinnt blianta ina dhiaidh sin, go raibh aiféala uirthi faoin dochar a rinne sí nuair a nocht sí an caidreamh sin go poiblí.
Bás.
Fuair Terry Keane bás ó ailse ar 1 Meitheamh 2008, in Ospidéal Naomh Uinseann i mBaile Átha Cliath agus 68 bliain slánaithe aici. Bhí sí tinn le tamall fada anuas roimhe sin.
RTÉ a Dó. Is stáisiún teilifíse é RTÉ a Dó (Béarla: RTE2) atá mar chuid de RTÉ. Craoladh an chéad chlár ar an 2 Samhain 1978. Tá a cheannáras suite i nDomhnach Broc, i mBaile Átha Cliath. 
RTÉ2 +1.
Beidh RTÉ2 +1 ar fáil ar Saorview ón 5 Feabhra 2019.
RTÉ Nuacht Raidió Digiteach. Is stáisiún raidió ag craoladh ar Raidió Digiteach (DAB) é RTÉ Nuacht Raidió Digiteach atá mar chuid de RTÉ. Thosaigh sé ag craoladh ar 30 Meitheamh 2007.
Bo Diddley. Amhránaí, cumadóir agus giotáraí rac-cheoil ba ea Bo Diddley (30 Nollaig, 1928 – 2 Meitheamh, 2008), a rugadh mar Ellas Otha Bates i McComb, Mississippi, Stáit Aontaithe Mheiriceá. Luaitear Diddly go minic mar cheoltóir a bhí ar tosach ag aistriú ó na gormacha go rac-cheol.
Is iomaí ceoltóir nua-aimseartha a tháinig faoi anáil a chuid ceoil, go háirithe giotáraithe.
Gareth Southgate. Is iarimreoir agus traenálaí peile é Gareth Southgate (r.3 Meán Fómhair 1970). D'imir sé le Crystal Palace, Aston Villa agus Middlesbrough. Tá sé ina thraenálaí ar an bhfoireann sacair Middlesbrough.
Steed Malbranque. Is imreoir sacair é Steed Malbranque (r.6 Eanáir, 1980). D'imir sé le Olympique Lyonnais, Fulham F.C. agus Tottenham Hotspur. Imríonn sé faoi láthair le Sunderland A.F.C.
Baile na hAbhann. Baile fearainn sa Ghaeltacht i gContae na Gaillimhe is ea Baile na hAbhann. Is é an cháil is mó atá air ná go bhfuil ceanncheathrú an stáisiúin teilifíse Ghaelaigh TG4, suite san áit seo.
Carlo Ancelotti. Is iarimreoir agus traenálaí peile é Carlo Ancelotti (r.10 Meitheamh, 1959). Níl sé i bpost bainistíochta faoi láthair. Tá sé ina thraenálaí ar an bhfoireann Chelsea.
Salvador Dalí. Ealaíontóir clúiteach Spáinneach ba ea Salvador Domingo Felipe Jacinto Dalí i Domènech, (11 Bealtaine, 1904 – 23 Eanáir 1989). Rugadh an péintéir osréalach i Figueres na Catalóine. Línitheoir oilte a bhí ann agus cáil air mar gheall ar na híomhánna aisteacha taibhseacha a bhí ina shaothar osréalach. Mhaígh sé féin go raibh tionchar ag a shinsir Arabacha ar a dhúil san aistíl agus sa gháifeachas, ach luaitear tionchar mháistrí an Renaissance leis chomh maith. Bhí baint aige le scannáin a léiriú chomh maith agus spéis aige i ngrianghrafadóireacht agus i ndealbhadóireacht chomh maith le scríbhneoireacht. ba mhinic a tharraing sé níos mó airde ar an saol neamhghnách a chaith sé ná ar a shaothar. Ba chara mór dá chuid an file Federico García Lorca.
Josip Broz Tito. Bhí Josip Broz Tito (Script Choireallach: Јосип Броз Тито) i gceannas ar Phoblacht Fheidearálach Shóisialach na Iúgslaive ó 1945 go dtí gur éag sé ar an 4 Bealtaine 1980.
Saol.
Rugadh Josip Broz Tito ar an 7 Bealtaine 1892 (nó 25 Bealtaine go hoifigiúil). 
D'eagraigh Tito an treallchogaíocht fhrith-fhaisisteach in aghaidh fhórsaí na Gearmáine agus na hIodáile le linn an Dara Cogadh Domhanda. 
D'éirigh leis poblachtaí éagsúla na tíre a choinneáil le chéile i ndiaidh an chogaidh. Cé gur fhógair an phoblacht nua gur comhchumannach é, d'fhan an tír neamhspleách ar an Aontas Sóivéadach. Bhí arm ollmhór aige chun an neamhspleáchas sin a chosaint. 
Dúradh le Colm Doyle sa leabhar "Witness to War Crimes" gur eascair an nimh sa bhfeoil idir na náisiúin éagsúla as eachtraí an Dara Cogadh Domhanda. Cuireadh faoi ndeara do na dreamanna éagsúla a tháinig le chéile san Iúgslaiv faoi cheannas an Ghinearáil Tito tarraingt le chéile. Ach níor mhair an Iúgslaiv i bhfad tar éis a bháis. Bhris cogaí Cathartha na hIúgslaive amach beagán le cois deich mbliana tar éis a bháis.
John McGahern. Úrscéalaí iomráiteach as Éirinn ab ea John McGahern (a rugadh 12 Samhain 1934 agus a d'éag 30 Márta 2006).
Saol.
Saolaíodh é i mBéal an Átha Móir, Co Liatroma agus is ann a chónaigh sé go dtí gur shíothlaigh a mháthair, múinteoir bunscoile. Bhog an teaghlach go Contae Ros Comáin agus chuaigh siad chun cónaí lena athair, rud a bhí tionchar mór aige ar a shaol agus go háirithe ar a shaothar.
Cáilíodh é mar mhúinteoir bun scoile i gColáiste Phádraig, Droim Conrach agus chaith sé tréimhse ag teagasc i Scoil Eoin Bhaiste i gCluain Tarbh sular cuireadh iallach air éirí as a phost tar éis foilsiú "The Dark" dó, de dheasca go ndúradh go raibh baint ag an scéal le pornagrafaíocht. 
Chaith sé seal sna Ríocht Aontaithe sular fhill sé ar Chontae Liatroma, áit ar luigh sé isteach go dúthrachtach leis an scríbhneoireacht.
Fuair sé bás de bharr ailse i mBaile Átha Cliath in aois 71 bliana dó. Adhlacadh é taobh lena mháthair ionúin in Achadh an Mhuilinn.
Saothair.
Úrscéalta
Fíor Scéalta
Bailiúcháin Ghearrscéalta
Drámaí
Scannáin
Anraí IV na Fraince. Bhí Anraí IV (13 Nollaig 1553 - 14 Bealtaine 1610) ina rí ar an bhFrainc ó 2 Lúnasa 1589 go dtí 14 Bealtaine 1610, nuair a feallmharaíodh é. Ba é an rí ar éirigh leis deireadh a chuir leis na cogaí reiligiúnacha sa Fhrainc, chomh maith le deireadh a chur leis an ngéarchéim chomharbais a bhí ar siúl, nuair a thiontaigh sé ina Chaitliceach le teacht i gcoróin.
Chuir sé Forógra Nantes i bhfeidhm sa bhliain 1598, rud a bhronn saoirse reiligiúnach áirithe ar Phrotastúnaigh na Fraince agus a réitigh ceist an chreidimh sa Fhrainc ar feadh tamall áirithe.
Ginealach.
Ba é an chéad rí de shliocht Bourbon agus bhí a shliocht ina ríthe ar an bhFrainc go leanúnach go dtí Réabhlóid na Fraince. 
Feallmharú.
Ar 14 Bealtaitne 1610 fuair Anraí IV bás de bharr a sháite; d’ionsaigh díograiseoir creidimh, Caitliceach fanaiceach, é.
Louis XV na Fraince. Bhí Laoiseach XV (15 Feabhra 1710 – 10 Bealtaine 1774) ina rí ar an bhFrainc ó 1 Meán Fómhair 1715 go dtí 10 Bealtaine 1774.
Yuri Andropov. Polaiteoir Rúiseach i laethanta an Aontais Shóivéadaigh ab ea Yuri Vladimirovich Andropov (Rúisis: Ю́рий Влади́мирович Андро́пов) (15 Meitheamh, 1914 – 9 Feabhra, 1984). Bhí sé ina cheannaire ar an Aontas Sóivéadach ar feadh cúig mhí dhéag idir an 12 Samhain, 1982 agus lá a bháis sa bhliain 1984.
Ana Ivanović. Is iarimreoir leadóige Seirbiach í Ana Ivanović (Seirbis: Ана Ивановић) a rugadh ar an 6 Samhain 1987 i mBéalgrád. Bhuaigh sí Craobhchomórtas Oscailte Leadóige na Fraince sa bhliain 2008.